section_heading: Rat 2007.
paragraph_text: Tony je ubrzo organizirao sastanak s Butchom DeConcinijem i Albiejem Cianfloneom preko "Little" Carminea Lupertazzija i umirovljenog šefa Pet obitelji, Georgea Paglierija. Tijekom sastanka njujorška obitelj priznala je da je Philova odluka o ratu s New Jerseyjem bila loša, da je sve otišlo predaleko i da će zato njujorško vodstvo odustati od sukoba. Tony je zahtijevao da mu odaju Philovu lokaciju, ali je Butch odbio. Butch je ipak dao Tonyju implicitno dopuštenje da ubije Phila ako ga nađe, bez eventualne osvete New Yorka. Butch je pristao i financijski kompenzirati Bobbyjevu udovicu. Kako je Tony prethodno agentu Harrisu odao informaciju o dvojici Pakistanaca koji su nekad bili sitni suradnici obitelji, ovaj mu je kasnije odao kako je Phil koristio telefonsku govornicu na benzinskoj postaji u Oyster Bayu. Obitelj Soprano počela je patrolirati područje benzinskih postaja tražeći Phila. Ubrzo Walden Belfiore, vojnik iz ekipe Gervasi, uhvati Phila na benzinskoj postaji. Phil je ustrijeljen u glavu i prsa ispred supruge i unučadi čime je sukob New Jerseyja i New Yorka okončan.